Εισβολή στο δημαρχείο Ηλιούπολης από μέλη του Ρουβίκωνα. Πιάστηκαν στα χέρια με τον δήμαρχο Ηλιούπολης Βασίλη Βαλασόπουλο. Τι λέει ο δήμαρχος στο newsit.gr. Ο Ρουβίκωνας ανέλαβε την ευθύνη.

Εισβολή του Ρουβίκωνα πριν από λίγα λεπτά στο Δημαρχείο Ηλιούπολης. Οι εισβολείς μπήκαν στο γραφείο του Δημάρχου Ηλιούπολης Βασίλη Βαλασόπουλου. Φτάνοντας μάλιστα στο γραφείο του Δημάρχου, σύμφωνα με πληροφορίες προπηλάκισαν και έσπρωξαν μια εκ των συνεργατών του. Ο ίδιος ο δήμαρχος πιάστηκε στα χέρια μαζί τους για να προστατεύσει τις εργαζόμενες.

Ο δήμαρχος Βασίλης Βαλασόπουλος μιλώντας στο newsit.gr είπε ότι μια ομάδα 10 ατόμων εισέβαλλε στο δημαρχείο και υπήρξε ένταση με τον ίδιο αλλά και υπαλλήλους του δήμου. Όλα έγιναν σύμφωνα με τον δήμαρχο Ηλιούπολης στη μια παρα τέταρτο το μεσημέρι. Όπως είπε μια ομάδα 10 ατόμων ανέβηκε έξω από το γραφείο του. «Ακούγοντας τις φωνές βγήκα έξω από το γραφείο και εκείνοι με δική τους δήλωση είπαν ότι είναι από τον Ρουβίκωνα. Ανέβηκαν επάνω μπήκαν μέσα στο γραφείο και άρχισαν να λένε σε καταγγέλλουμε γιατί έχεις εργατικά ατυχήματα στο δήμο σου». Τους απάντησε ότι δεν ισχύει κάτι τέτοιο και αν θέλετε να κουβεντιάσουμε για τα προβλήματα των εργαζομένων να καθίσουν να τα συζητήσουν. Όταν είδε ότι δεν θέλουν να μιλήσουν είπε στην ιδιαίτερα του να πάρει την αστυνομία. «Μόλις άκουσαν αστυνομία άρχισαν να τρέχουν, τέτοια παλικάρια ήταν», λέει ο δήμαρχος.

Και συνεχίζει: «Τους απώθησαν, τους έβγαλαν από το δημαρχείο και έφυγαν τρέχοντας. Ήρθε η ομάδα ΔΙΑΣ αμέσως και η αστυνομία και η ασφάλεια και τους ψάχνουν να τους βρουν».

Ακούστε τον δήμαρχο Ηλιούπολης, Βασίλη Βαλασόπουλο

Μαρτυρίες για την στιγμή της εισβολής στο δημαρχείο

Ο Ρουβίκωνας ανέλαβε πριν από λίγο με ανάρτηση στο indymedia την ευθύνη για την εισβολή, την οποία ονομάζει “παρέμβαση” και προαναγγέλλει και βίντεο.

ρεπορτάζ: Έφη Κουλοχέρη

Με πληροφορίες και από iloupolinews.gr